ï»¿Refi awaosha  kuku wake  

Ilikuwa harusi ya kwanza katika familia ya  Tenana. Refi alikuwa amechangamka sana.  "Nitakuwa msaidizi wa Elsa nikiwa nimevaa  nguo na viatu vipya!" Refi aliwaelezea kuku  wake. Aliwaelezea kuku wake kila kitu.  Babake alikuwa amempa kuku kama zawadi  alipokuwa akiadhimisha siku ya kuzaliwa  kwake. Refi aliwapenda sana.  
"Refi, waondoshe hapo hao kuku wachafu!"  Mamake alipiga kelele, "Siwataki popote  karibu na hema la harusi."  
Refi aliwafukuza kuku kutoka kwenye hema.  "Tokeni enyi viumbe washienzi," alisema.  "Singependa mliwe wakati wa harusi ya  Elsa."  
"Mama asema kwamba hii itakuwa harusi ya  kufana zaidi katika kijiji cha Mailisaba," Refi  aliwaambia kuku wake. "Pia anasema  kwamba ninaweza kuwasaidia wasichana  wale wakubwa kupika." Kuku  hawakumsikiliza hata kidogo.  "Refi!" Mamake alimwita kutoka ndani,  "Tafadhali acha hao kuku. Njoo unichungie  chungu!"  
Mamake Refi alijivunia nyumba yake na alitaka iwe safi siku ya harusi. Alisafisha, akaosha na  kusugua kila kilochokuwamo. Alipomaliza, hapakuwa na chembe cha vumbi popote.  Kuku walipochokoa vichwa mlangoni, Mamake Refi alipiga mayowe, "Tokeni nje ninyi viumbe  vyenye miguu na midomo michafu!"  
Refi aliwafuata kuku wake hadi kwenye jua.  "Mama anasema ukweli, mnaaibisha,"  aliwakemea.  Refi alitabasamu kisha akaenda kujaza ndoo  maji. Alikuwa na wakati mgumu kuwashika  kuku wake. Hawakudhani kwamba ilikuwa  jambo zuri wao kuoga.  
Refi alimweka kuku wa kwanza ndani ya  ndoo ya maji. "Kaa wima, ewe kiumbe  shenzi," alipiga kelele. "Haitachukua muda  mrefu kukuosha!"  
Refi alipopangusa pua na macho ya kuku,  ghafla kuku alikuwa dhaifu akaanguka  kando ya ndoo. "Huu sio wakati wa kulala,"  Refi alisema.  Alimtikisa kuku kwa nguvu ili maji yote  yadondoke. Kisha akamlaza juu ya nyasi ili  akauke. Kuku alitulia pale akiwa amelala.  
Aliwaosha kuku wote wanane na kuwaweka  mstari mmoja juu ya nyasi ili wakauke.  Hakuna yeyote aliyepapatua hata unyoya  mmoja.  "Nitawaacha mlale kwa muda mfupi," Refi  aliwaza. Alienda kukitazama chungu  kilichokuwa mekoni.  
Shangazi zake Refi, yaani Mama Netty na  Mama Teddy, walikuwa wakitayarisha harusi  ya Elsa.  Walitakiwa kufanya matayarisho hayo kwa  pamoja lakini hawakupendana hata kidogo.  
Mama Netty aliwaona kuku wa Refi wakiwa  wanakauka. "Hiki ni chakula kizuri kwangu.  Nitawapeleka nyumbani!" Alijiambia.  Alilichukua kanga lake na kuwafungia kuku  wote mle ndani. Hakuna kuku hata mmoja  aliyesonga. "Sawa kabisa!" Alitabasamu.  "Sasa nitawaweka mahali ambapo Mamake  Teddy hatawahi kuwapata."  Alikiweka kifurushi hicho pembeni kati ya  maboga."  
Mama Teddy aliamua kutayarisha kitoweo alichokipenda. Alikwenda katika bustani ya  maboga. Alikiona kifurushi cha Mama Netty chini ya mboga.  Alipokifungua, kuku wote wanane walianguka nje. "Esh!" Alipiga kelele huku akiruka nyuma  kwa mshangao. "Ah, ninyi ndio kuku wasafi kuliko wote! Mko tayari kwa chungu changu,"  aliwabembeleza. "Sasa nitawaficha wapi wapenzi wangu?" Mama Teddy alicheka. "Lazima  nipate mahali pazuri kabisa," alisema huku akitembea nyumbani.  
"Ninajua," alisema hatimaye, "Nitawaweka  paani!" Mama Teddy alipanda juu  akawaweka kuku katika mstari kwenye paa  la nyumba ya nyasi.  
Siku iliyofuata, jua lilichomoza kwa wakati mzuri kwa harusi. Refi alikuwa wa kwanza kuamka  na kwenda kuwatazama kuku wake.  Hakuwapata mahali alikuwa amewaweka. "Lazima wawe wamekauka vizuri kwa sasa. Nina  hakika wameenda kutafuta kifungua kinywa chao," alisema.  
Harusi ya Elsa ilikuwa ya kufana. Wale kuku  hawakuamka kutoka paani. Kwa hivyo,  hawakujiunga na wasichana wasaidizi wa bi-  harusi walipoingia wakicheza.  Hakuna kuku yeyote aliyetikisika wakati  kwaya ya kanisa iliimba kwa sauti ya juu  nyimbo nzuri za kuvutia. Walikuwa bado  wanalala juu ya paa wakati Padre alihubiri.  Hawakutikisa hata unyoya wakati nguruwe  na babu yake Refi walipokoroma mahubiri  yalipoendelea.  
Hakuna hata mguu mmoja wa kuku  uliotetemeka wakati kondoo waliranda na  kuingia ndani ya hema wakiwa karibu  kuangusha keki ya harusi.  Wakati babake bwana harusi alipokuwa  katikati ya hotuba yake ndipo mambo  yalianza kubadilika paani.  
Kuku wa kwanza aliyanyoosha mabawa yake na kuruka kwenye kifua cha Mamake Molly.  Mama Teddy aliyekuwa amekaa karibu naye alianza kucheka. Kuku mwingine alirukia  kitambaa kipya cha Mama Netty. Watu waliokuwa kwenye meza nyingine walizuia kicheko.  Mwanamke aliyekaa karibu na Mama Netty aliweka kichwa chake chini ya meza, "Ai, aai,  aaaaii, he, he, heeeeeeee!" Alicheka.  
Wale kuku wote waliamua kujiunga na wale  wawili wa kwanza.  Hungeweza kumwona Mama Netty kwa  sababu alikuwa amefunikwa na kuku hao  wote!  
Wageni walicheka kwa mayowe. Wanaume walilazimika kuzishika tumbo zao. Wanawake  waliviringika katika viti vyao.  Vijana walijishikilia kwa wenzao. Akina nyanya hawangeweza kupumua kwa ajili ya kucheka.  Akina babu walitikisa fimbo zao.  Halafu, shangazi hao wawili walitazamana wakaanza kucheka pia.  
Mama Teddy aliufungua mdomo wake wazi  kwa kicheko.  Mama Netty alikirusha kichwa chake nyuma  na kucheka hadi mashavu yakatikisika.  Refi hakuamini!  
Wageni wote walikubaliana kwamba hiyo ilikuwa harusi nzuri zaidi iliyowahi kufanyika kijijini  Mailisaba.  "Aa, mna bahati sana! Refi aliwaambia kuku wake alipokuwa anawaweka kwenye chumba  chao usiku ule.  "Mama anasema kuwa hatawahi kuwaweka kwenye chungu chake."  
"Lakini, tazama jinsi mlivyo wachafu tena,"  aliwaambia.  "Nadhani nitalazimika kuwaosha tena  kesho!"  

You are free to download, copy, translate or adapt this story and use the illustrations as long as you attribute in the following way:  Refi awaosha kuku wake  Author - Marion Drew  Translation - Brigid Simiyu  Illustration - Wiehan de Jager  Language - Kiswahili  Level - Read aloud  Â© African Storybook Initiative 2014  Creative Commons: Attribution 4.0  Source www.africanstorybook.org 

Question: Kuku wa kwanza aliruka kwa kifua cha nani
Answer: Mamake Molly